als_Latn dik_Latn sag_Latn
Prapaskenat e shpërnguljes - Ahmet Selmani
Fillimi i këtij viti Kosovës ia solli një tronditje me përmasa shumë dramatike, pra valën e shpërnguljeve masive të qytetarëve të saj, shpërngulje kjo e cila ende po vazhdon me një intensitet të pazvogëluar. Tanimë pothuajse nuk ndikon asgjë në parandalimin e këtij shfrenimi; janë të kota edhe deklaratat e stërvonuara të pushtetarëve (të cilët u rropatën gjashtë muaj për ta formuar qeverinë), as vizitat e shpeshta të presidentes Atifete Jahjaga në terren e cila lutet e përgjërohet që të mos e braktisin vendin, as lotët e Ramush Haradinajt në stacionin e autobusëve, as këngët kiç që kanë filluar t’i nxjerrin këngëtarët, as vargjet e aktorit Çun Lajçi, as kryeplaku i Muçibabës i cili thotë se nuk e ndërron katundin e tij me Munihun e as gomarin për BMW etj. Me një fjalë, është krijuar një psikozë e madhe pasigurie në Kosovë; më parë pranojnë të futen në gojë të ujkut sesa të rrinë në atë mjerim që i ka pllakosur.
Pamjet e shumta që po i sjellin mediat elektronike dhe ato të shtypura, flasin qartë për turma njerëzish duke u shtyrë për të gjetur një vend në autobus, për kalimet aq të lehta nëpër territorin e Serbisë, për skenat e frikshme në kufirin hungarez duke kaluar këmbas nëpër ujërat moçalike me fëmijë në krah, duke ndezur zjarr me teshat e tyre për t’u ngrohur, shpesh duke u kapur nga policët serbë, duke u dënuar në mënyrë të ligjshme dhe të paligjshme, duke u plaçkitur në forma të ndryshme, duke u provokuar e tallur çnjerëzisht, etj., të trondisin e të llahtarisin gjer në palcë. Të gjitha këto të bëjnë ta vësh gishtin në kokë dhe t’ia shtrosh vetes një mijë e një pyetje. Por, çdo përgjigje do të jetë e kotë.
Dhe, teksa e sheh këtë situatë të palakmueshme, të krijuar prej disa muajsh me radhë, arsyeja më e shpeshtë që përmendet është varfëria, korrupsioni i lartë në vend, mosfunksionimi i shtetit, humbja e shpresave për një perspektivë etj. Megjithatë, është tepër e çuditshme ngathtësia dhe zvarritja e pushtetarëve lidhur më këtë çështje tejet të ndërlikuar.
Deri tani, përveç disa deklaratave të herëpashershme që kanë dhënë, ata pothuajse nuk kanë ndërmarrë asgjë konkretisht. Nga ana tjetër, agjencitë turistike me pronarë shqiptarë, nuk rreshtin duke bartur njerëz në orët e mbrëmjes drejt Serbisë, pa i penguar askush jo vetëm nga pika e nisjes, por as nëpër Serbi. Ata po e bëjnë mrekullisht punën e tyre: mirë e kanë edhe në Kosovë, edhe në Serbi. Kështu, edhe fitimi i tyre është marramendës. Por është për t’u habitur se askush nuk shqetësohet për këtë gjë dhe as që e ngre si problem. Ndërkaq, lidhur me braktisjen e vendit, shefi i grupit paralamentar të PDK-së Adem Grabovci e akuzon Serbinë se e paska organizuar këtë shpërngulje masive. Në të vërtetë, ky nuk thotë asgjë të jashtëzakonshme, as që bën ndonjë zbulim, sepse më parë se ai, këtë gjë e ka thënë edhe vetë V. Shesheli i cili haptazi ka bërë thirrje që të mos pengohen shqiptarët gjatë kalimit nëpër Serbi, derisa të zbrazet Kosova. Ose, deklarata e ministrit serb Nebojsha Stefanoviq i cili ka thënë se aktualisht nga shqiptarët e Kosovës janë bërë 60 mijë kërkesa për të marrë pasaporta serbe.
Sipas disa të dhënave, thuhet se deri tani gjithsej janë shpërngulur rreth 230 mijë njerëz, ndërsa janë kthyer vetëm 4600 prej tyre. Megjithatë, është tepër shqetësuese kur e sheh se kjo valë assesi nuk po fashitet, por vetëm po rritet si një shtrëngatë e pafund. Në qoftë se i besojmë asaj që thotë shtypi gjerman, kjo shifër pritet që të arrijë deri në 360 mijë. Pra, derisa të tjerët kalkulojnë me shifra dhe e dinë pothuajse me saktësi se sa do të shpërngulen gjithsej, autoritetet kosovare vetëm bëjnë apel që të mos e braktisin vendin e tyre dhe nuk dinë asgjë lidhur me këtë lojë tragjike.
Përballë kësaj katrahure kaq të dhimbshme e poshtëruese, vetvetiu shtrohet pyetja: ç’po bëjnë pushtetarët e Kosovës për ta ndaluar hemorragjinë e paparë? Fatkeqësisht, përveç fjalëve premtuese e bredhjeve të zbrazëta nëpër qytetet e Kosovës, nuk po planifikojnë asgjë thelbësore e cila do t’i bindte qytetarët për të besuar realisht. Tani për tani duket qartë se Kosova vetëm po e lut Gjermaninë që t’ia kthejë azilantët në Kosovë. Pra, disi po vihet në rolin e lypësit. Sikur ata njerëz të mos ishin qytetarë të saj, por të Gjermanisë. Sjellja e këtillë është katandisje e vërtetë, mungesë totale e vetëdijes së një shteti.
Po të merret parasysh fakti se autoritetet gjermane tashmë kanë deklaruar se azilkërkuesit kosovarë duhet të trajtohen mirë, mund të nënkuptohet se kjo valë masive e shpërnguljeve po i shkon për shtati asaj. Me sa duket, interesi i Gjermanisë është se në këtë rast po fiton një forcë të re pune të cilën mund ta shfrytëzojë për një kohë të gjatë në zhvillimin e saj. Po ashtu, ajo është e vetëdijshme se popullata gjermane nga viti në vit po plaket, ndaj është një rast i mirë që ta ripërtërijë me shqiptarë të cilët, ndryshe nga pakistanezët, irakianët, sirianët, afganët apo të tjerët, kanë prirje të theksuar përshtatëse, integruese dhe natyralizuese. Thjesht, më lehtë e ka me shqiptarët që heqin dorë nga qenia e vet, sesa me të tjerët që nuk ndryshojnë. Këtë e dëshmojnë vetë deklaratat e tyre duke hequr dorë edhe nga kombësia, edhe nga feja etj.
Duke u nisur nga këto perceptime, del se të gjithë aktorët e lojës e shohin interesin e vet pragmatik, përveç Kosovës fatkeqe e cila po sillet si rosaku nëpër mjegull, pa ditur si të mbrohet me ndonjë mjet të mundshëm. Në gjithë këtë erozion demografik, e keqja më e madhe është se këndej Kosova do të ndihet ende më e dobët fizikisht, do të ketë më pak banorë, do të shkaktohen shumë çrregullime në jetën shoqërore të saj, shkollat do të kenë më pak nxënës etj.
S’do mend, për gjithë këtë prapaskenë sa të dukshme aq edhe të padukshme, shqiptarëve nuk u ka faj as Serbia, as Gjermania, as dikush tjetër që është përfshirë, por vetëm pushtetarët e tyre të cilët janë treguar skajshmërisht të papërgjegjshëm për problemet sociale, zhvillimin e vendit, standardin ekonomik, zbutjen e papunësisë etj. Ata kurrë nuk kanë besuar as në perëndi e as në nder, as në ligje e as në kushtetutë, por thjesht vetëm në pushtet e në grabitje. Prandaj, nga kjo situatë gjithandej kanë lulëzuar përfituesit e ndryshëm, që nga agjencitë turistike që i shërbejnë armikut, e deri te ata që i përpijnë mijëra shqiptarë fshehurazi. E kjo është gjakderdhje kombëtare tepër e llahtarshme, tkurrje e cila do të lërë pasoja edhe për të ardhmen e këtij shteti që është bërë me shumë mund e sakrifica.
Krasniqi pëson nga Braehmer, Xhila kampion në versionin GBU WorldPas raundit të nëntë ekipi i Krasniqit dorëzoi meçin....
- Ish-luftëtarët e UÇK-së: Nuk ka birë nëne që na kap për fyti, të kapur janë shqipfolësit e shitur (19)
- Çfarë duhet të bëjnë shqiptarët në krizën aktuale në Maqedoni (10)
- Shaqiri akuzon BDI për vrasje dhe raste të montuara, kundërpërgjigjet partia e Ahmetit (7)
- Dialogu për krizën në Maqedoni përjashton shqiptarët (7)
- Opozita maqedonase si duket po kalkulon me "bombat" për shqiptarët (6)
- Thaçi: Betohem me vdekje se nuk ka dosje kriminale për PDSH-në (VIDEO) (6)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn